โตเกียวมารีนพึ่งขายตรงดันเบี้ยพุ่ง
โตเกียวมารีน จับมือธุรกิจขายตรง ดันเบี้ยประกันผ่านสมาชิกแสนราย
27 มิ.ย. 2555

โตเกียวมารีน จับมือธุรกิจขายตรง ดันเบี้ยประกันผ่านสมาชิกแสนราย 
นายสมโพชน์ เกียรติไกรวัล รองกรรมการผู้จัดการอาวุโส สายงานบริหารตัวแทน บริษัท โตเกียวมารีนประกันชีวิต เปิดเผยว่า บริษัทได้เป็นพันธมิตรกับบริษัท จอย แอนด์ คอยน์ คอร์ปอเรชั่น ซึ่งทำธุรกิจขายตรง เพื่อเสนอขายแบบประกันชีวิตให้แก่สมาชิกของจอย แอนด์ คอยน์ โดยจะขายผ่านบริษัทนายหน้าประกันภัยในเครือของโตเกียวมารีนประกันชีวิต และสาขาของพันธมิตรที่ทำหน้าที่เป็นนายหน้าประกันภัย
สำหรับแบบประกันชีวิตที่นำเสนอ คือ แบบชำระเบี้ย 8 ปี คุ้มครอง 15 ปี ซึ่งเป็นการออมระยะสั้นให้ผลตอบแทนสูงรวมตลอดสัญญา 912% และแบบบำนาญ ให้ความคุ้มครองถึงอายุ 90 ปี ที่กำลังได้รับความนิยมจากตลาด
“เราเชื่อว่าจะได้รับการตอบรับอย่างดีจากสมาชิกของจอย แอนด์ คอยน์ เพราะเป็นแบบประกันที่ทำให้เขามีแหล่งออมเงินและวางแผนภาษีให้ตัวเองด้วย แต่ยังไม่สามารถบอกได้ชัดเจนว่าจะทำยอดขายได้เท่าไหร่” นายสมโพชน์ กล่าว
นายสมชาย หัชลีฬหา ประธานกรรมการบริหาร บริษัท จอย แอนด์ คอยน์ คอร์ปอเรชั่น (J&amp;C) กล่าวว่า ในเบื้องต้นคาดว่าผู้บริหารระดับสูง ซึ่งมีประมาณ 1,000 คน จะซื้อประกันก่อนประมาณ 80% เพราะถือเป็นการออมอย่างหนึ่ง และจ่ายเบี้ยไม่นานมากนัก
อย่างไรก็ตาม ก่อนหน้านี้บริษัทได้ทำหน้าที่เป็นบริษัทนายหน้าประกันภัย โดยขายผ่านสาขา Join Mart ทั่วประเทศ 40 แห่ง และมีแนวโน้มจะขยายสาขาเพิ่มขึ้นทั่วประเทศ ซึ่งอยู่ระหว่างการหาซื้อที่ดินและเริ่มก่อสร้างแล้ว ซึ่งบริษัทมีสมาชิกขายตรงอยู่ประมาณ 1.2 แสนราย และเป็นสมาชิกที่มีการซื้อสินค้าสม่ำเสมอประมาณ 1 แสนราย
ทั้งนี้ สมาชิกสามารถซื้อประกันกับสาขา Join Mart ได้ แต่ไม่สามารถขายประกันชีวิตได้หากไม่มีใบอนุญาตตัวแทน แต่สามารถแนะนำเครือข่ายมาซื้อกับสาขาได้ ซึ่งก็จะได้ผลงานเพิ่มเติม โดยการร่วมมือครั้งนี้ เพื่อหาสินค้าหลากหลายตอบสนองความต้องการของสมาชิก